NEW ORLEANS. Americký federálny regulačný úrad, ktorý dohliada na bezpečnosť a environmentálne aspekty využívania prírodných zdrojov (BSEE), dnes zverejnil ďalších päť porušení noriem energetickým koncernom BP.
Išlo o prípad výbuchu vrtnej súpravy v Mexickom zálive, pri ktorom zahynulo 11 ľudí. Únik ropy spôsobil najväčšiu ropnú katastrofu v pobrežných vodách v dejinách Spojených štátov.
Podľa BSEE firma BP neurobila správne tlakový test súdržnosti. Tiež neprerušila vŕtacie práce, keď sa nepodarilo udržať povolenú bezpečnostnú odchýlku pri vŕtaní.
Regulačný úrad už v októbri vytkol BP sedem porušení noriem, štyri porušenia firme Transocean Ltd., a tiež štyri porušenia pravidiel firme Halliburton.
Americkí federálni vyšetrovatelia predtým obvinili spoločnosti BP a Transocean, že slabá úroveň riadenia a neschopnosť zareagovať na kritické signály boli príčinou ropnej katastrofy v Mexickom zálive.
Vrtná súprava Deepwater Horizon vybuchla 20. apríla 2010, o dva dni sa potopila. Ropa niekoľko mesiacov znečisťovala Mexický záliv a pobrežie USA.